รายใหญ่ส่งสัญญาณดี‘จีสตีล’
“ทวีฉัตรเฉลิมชัย” ประสานเสียงถือลงทุนจี สตีล มองธุรกิจสดใสเติบโตได้ตามเศรษฐกิจ มีโอกาสสร้างกำไร
30 เม.ย. 2555

“ทวีฉัตรเฉลิมชัย” ประสานเสียงถือลงทุนจี สตีล มองธุรกิจสดใสเติบโตได้ตามเศรษฐกิจ มีโอกาสสร้างกำไร 
นายทวีฉัตร จุฬางกูร นักลงทุนรายใหญ่และเจ้าของธุรกิจ เปิดเผยว่า ลงทุนหุ้นจี สตีล (GSTEEL) จำนวน 170 ล้านหุ้น คิดเป็น 1% เป็นการลงทุนมานาน ซึ่งราคาที่ลงทุนต่ำมากเทียบกับมูลค่ากิจการที่แท้จริง และความสามารถในการสร้างโรงงานใหม่ต้องใช้เงินจำนวนมาก แต่ระหว่างนั้นมีการขายออกไปบ้างตามราคาที่ขึ้นมา และซื้อกลับเมื่อราคาปรับตัวลง 
นอกจากนี้ ยังมองอนาคตการเติบโตของธุรกิจ เชื่อว่าเติบโตได้ตามพื้นฐานเศรษฐกิจของประเทศไทย ที่หลายๆ ธุรกิจมีความต้องการใช้เหล็กจำนวนมาก 
“ผมเทรดหุ้นจี สตีล ตามข่าว ช่วงที่ลงทุนราคาหุ้นต่ำมากเทียบกับมูลค่าแท้จริงของกิจการ ราคาขึ้นไป 60-70 สตางค์ ยังเฉยๆ ขณะที่ข่าวออกไม่มีผู้ร่วมทุนรายใหม่ แต่ราคาหุ้นไม่ตกแรง แสดงให้เห็นว่ามีความคาดหวังแผนสำรองของบริษัท ผมถือ 2-3 ปี รอได้” นายทวีฉัตร กล่าว 
นายเฉลิมชัย มหากิจศิริ นักลงทุนรายใหญ่ ทายาทเนสกาแฟ กล่าวว่า การลงทุนจี สตีล เป็นการซื้อลงทุนปกติในกระดาน ไม่มีแผนเข้าไปบริหารจัดการหรือซื้อเพิ่ม ที่สนใจหุ้นตัวนี้เนื่องจากอยู่ในธุรกิจเหล็กมาก่อน เห็นว่าเป็นบริษัทที่มีอนาคต อีกทั้งราคาที่ซื้อลงทุนเป็นราคาที่ต่ำ
นักลงทุนรายใหญ่ กล่าวถึงเป้าหมายการลงทุนว่า หวังผลราคาหุ้นที่จะปรับตัวขึ้นมา ซึ่งเห็นว่าจี สตีล เป็นหุ้นที่มีโอกาสทำกำไรได้ จากธุรกิจที่มีแนวโน้มที่ดีตามการเติบโตของประเทศ 
“การลงทุนของผมไม่มีเป้าหมายอะไร ไม่ต้องการเข้าไปบริหาร เป็นการลงทุนตามปกติ ค่อยๆ ซื้อเก็บมาเรื่อยๆ ไม่ได้คิดจะซื้อมากๆ ซึ่งปริมาณที่ซื้อ 682 ล้านหุ้น หรือ 4% ไม่มากเทียบกับขนาดของกิจการ” นายเฉลิมชัย กล่าว 
เมื่อถามว่า การตัดสินใจลงทุนจี สตีล เพราะมั่นใจการหาผู้ร่วมทุนใหม่และการแก้ปัญหาสภาพคล่องหรือไม่ นักลงทุน กล่าวว่า ไม่ได้มองปัญหานี้ แต่การลงทุนจะยึดหลัก 2 ประการ คือ ราคาที่ลงทุนและพิจารณาสินทรัพย์และมูลค่าแท้จริงของกิจการ 
แหล่งข่าวจากจี สตีล เปิดเผยว่า บริษัทมีการแก้ไขปัญหาหนี้ไปมากแล้ว เชื่อว่าน่าจะจบได้เร็วๆ นี้ และวันที่ 30 เม.ย. การประชุมผู้ถือหุ้นประจำปี มีการพิจารณาวาระสำคัญเรื่องเพิ่มทุน ออกใบสำคัญแสดงสิทธิซื้อหุ้นสามัญ (วอร์แรนต์) ให้ผู้ถือหุ้นเดิมและผู้ร่วมทุนใหม่ที่ใส่เงินเข้ามา